Krajská prokuratúra Košice 
Mojmírova 5, 041 62 Košice 1

Sp. zn. : 1 Kv 3/14/8800	Košice, 12.12.2014
EEČ : 2-62-28-2014

U Z N E S E N I E

Trestná vec:	obvinený XXXXX 
Zločin:	

Rozhodol: 	prokurátor Krajskej prokuratúry Košice
Podľa § 215 odsek 1 písmeno h Trestného poriadku s poukazom na § 86 odsek 1 písmeno e Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
ako osoba podnikajúca na základe živnostenského oprávnenia pod obchodným menom XXXXX, s miestom podnikania XXXXX, XXXXX, IČO: XXXXX na daňovom úrade XXXXX v Košiciach v období od 25.02.2013 do 22.05.2013 podal daňové priznania k dani z pridanej hodnoty (ďalej len „DPH“) za zdaňovacie obdobia január až apríl 2013, v ktorých si neoprávnene uplatnil odpočet DPH z falšovaných daňových dokladov - faktúr č. 15/2013 z 20.01.2013, 16/2013 z 20.02.2013, 20/2013 z 31.03.2013 a 29/2013 z 30.04.2013 vydaných v mene spoločnosti XXXXX XXXXX, ktoré mu poskytol za odmenu obvinený XXXXX, pričom k deklarovaným zdaniteľným plneniam v skutočnosti nedošlo, čím skrátil DPH za zdaňovacie obdobie január 2013 v rozsahu 800,- €, za zdaňovacie obdobie február 2013 v rozsahu 540,33,- €, za zdaňovacie obdobie marec 2013 v rozsahu 700,- € a za zdaňovacie obdobie apríl 2013 v rozsahu 540,- €.

lebo zanikla trestnosť činu

Odôvodnenie:

	Uznesením vyšetrovateľky Okresného riaditeľstva PZ, Odboru kriminálnej polície XXXXX sp. zn. ORP-301/7-OEK-KE-2013 bolo dňa 06.02.2013 začaté trestné stíhanie a následne dňa 27.12.2013 bolo vznesené obvinenie XXXXX pre zločin skrátenia dane a poistného podľa § 276 ods. 1, ods. 3 Trestného zákona, na tom skutkovom základe, že ako osoba podnikajúca na základe živnostenského oprávnenia pod obchodným menom XXXXX, s miestom podnikania XXXXX, Hrabušice, IČO: 41686900 na daňovom úrade XXXXX v Košiciach v období od 25.04.2012 do 22.05.2013 podal daňové priznania k dani z pridanej hodnoty (ďalej len „DPH“) za zdaňovacie obdobia I. až IV. štrvťrok 2012 a január až apríl 2013, a daňové priznanie k dani z príjmov fyzických osôb (ďalej len „DPFO“) za zdaňovacie obdobie roku 2012, v ktorých si neoprávnene uplatnil odpočet DPH a výdavky z falšovaných daňových dokladov - faktúr č. 1200001 z 31.03.2012, 145/2012 z 20.07.2012, 09/2012 z 01.10.2012, 125/2012 z 10.12.2012, 95/2012 z 31.12.2012, 15/2013 z 20.01.2013, 16/2013 z 20.02.2013, 20/2013 z 31.03.2013 a 29/2013 z 30.04.2013 vydaných v mene spoločností CŠO - stav s.r.o. XXXXX, Baumeko s.r.o. XXXXX a živnostníka XXXXX v celkovej sume 118.497,98,- €, ktoré mu poskytol za odmenu obvinený XXXXX, pričom k deklarovaným zdaniteľným plneniam v skutočnosti nedošlo, čím skrátil DPFO za zdaňovacie obdobie roku 2012 v rozsahu 18.804,20,- € a súčasne skrátil DPH za zdaňovacie obdobie I. štvrťrok 2012 v rozsahu 440,- €, za zdaňovacie obdobie II. štvrťrok 2012 v rozsahu 896,- €, za zdaňovacie obdobie III. štvrťroku 2012 v rozsahu 5.400,- €, za zdaňovacie obdobie IV. štvrťroku 2012 v rozsahu 4.600,- €, za zdaňovacie obdobie január 2013 v rozsahu 800,- €, za zdaňovacie obdobie február 2013 v rozsahu 540,33,- €, za zdaňovacie obdobie marec 2013 v rozsahu 700,- € a za zdaňovacie obdobie apríl 2013 v rozsahu 540,- €, čím skrátil DPFO a DPH v celkovom rozsahu 32.720,53,- €.

	V priebehu prípravného konania boli k veci vypočutí obvinený, zástupca poškodenej strany, svedkovia, vo veci boli zabezpečené listinné dôkazy a bolo vykonané znalecké dokazovanie.

	Vykonaným vyšetrovaním bolo zistené, že predmetného skutku sa obvinený dopustil, keď ako živnostník za vyššie uvedené zdaňovacie obdobia neoprávnene uplatnil odpočet DPH a výdavky zo zdaniteľných plnení, ku ktorým v skutočnosti nedošlo a to na základe falošných daňových dokladov, ktoré mu za odmenu poskytol obvinený XXXXX, čím skrátil DPH a DPFO v celkovom v  rozsahu 32.720,53,-€. Rozsah skrátenia daňovej povinnosti bol ustálený odborným vyjadrením č. 114/2013 z 05.12.2013.

Z uvedeného vyplýva, že obvinený XXXXX svojim konaním naplnil všetky pojmové znaky skutkovej podstaty pokračovacieho zločinu skrátenia dane a poistného podľa § 276 ods. 1, ods. 3 Trestného zákona.

V zmysle § 86 ods. 1 písm. e) Trestného zákona trestnosť činu zaniká aj vtedy, ak ide o trestný čin skrátenia dane a poistného podľa § 276, neodvedenia dane a poistného podľa § 277 alebo nezaplatenia dane podľa § 278, ak splatná daň a jej príslušenstvo alebo poistné boli dodatočne zaplatené najneskôr v nasledujúci deň po dni, keď sa páchateľ po skončení jeho vyšetrovania mohol oboznámiť s jeho výsledkami.

Podľa § 86 ods. 2 Trestného zákona trestnosť trestného činu podľa odseku 1 písm. e) nezaniká, ak ide o páchateľa, ktorý bol za obdobný čin v predchádzajúcich dvadsiatich štyroch mesiacoch postihnutý, alebo ak trestné stíhanie páchateľa za obdobný čin bolo v predchádzajúcich dvadsiatich štyroch mesiacoch zastavené z dôvodu zániku trestnosti trestného činu.

Podľa ustanovenia § 215 ods. 1 písm. h) Trestného poriadku prokurátor trestné stíhanie zastaví ak zanikla trestnosť činu.

	Z vyjadrenia zástupcu poškodenej strany XXXXX vyplýva, že obvinený XXXXX podal dodatočné daňové priznanie k DPH za zdaňovacie obdobia január až apríl 2013 a následne uhradil predmetnú splatnú DPH za tieto zdaňovacie obdobia. Táto skutočnosť je objektivizovaná aj výpisom z daňového informačného systému.

	Z uvedených skutočností vyplýva, že obvinený splnil zákonné podmienky uvedené v ustanovení § 86 ods. 1 písm. e) Trestného zákona, keď v zákonom stanovenej lehote uhradil dodatočne splatnú daň, čím zanikla trestnosť týchto čiastkových útokov (zdaňovacie obdobia január 2013, február 2013, marec 2013 a apríl 2013) uvedeného pokračovacieho trestného činu. 

	Lustráciou v dostupných evidenciách nebola zistená žiadna zákonná prekážka na tento postup v zmysle § 86 ods. 2 Trestného zákona.

Na doplnenie uvádzam, že zánik trestnosti týchto čiastkových útokov pokračovacieho trestného činu nemá vplyv na právnu kvalifikáciu ostatného konania obvineného.

S poukazom na uvedené skutočnosti bolo potrebné rozhodnúť tak, ako je to uvedené vo výrokovej časti tohto rozhodnutia.

Poučenie:
Proti tomuto uzneseniu je prípustná sťažnosť, ktorú možno podať do troch dní od jeho doručenia na Krajskú prokuratúru Košice, o ktorej rozhodne Generálna prokuratúra SR. Sťažnosť má odkladný účinok.

JUDr. Branislav Reday
prokurátor